99.

**Ustav njemačkoga carstva**

(od 16. travnja 1871.).

(Schilling, Quellenbuch zur Geschichte der Neuzeit).

Njegovo Veličanstvo kralj pruski u ime sjeveronjemačkoga saveza, Njegovo Veličanstvo kralj bavarski, Njegovo Veličanstvo kralj wirtemberški, Njegova kraljevska visost veliki vojvoda badenski i Njegova kr. visost veliki vojvoda hessenski i na Rajni za dijelove velike vojvodine, što su Majni na jugu, sklapaju vječni savez na obranu saveznoga zemljišta i na obranu prava, koje vrijedi u njemu pa tako i za unapređivanje blagostanja naroda njemačkoga. Taj će se savez zvati Njemačka država, a imat će ovaj ustav;

**I. Savezno područje.**

Čl. 1. Savezno područje čine država Pruska s Lauenburgom, Bavarska, Saska, Würtemberg, Baden, Hessen, Mecklenburg-Schwerin, Sachsen-Weimar, Mecklenburg-Strelitz, Oldenburg, Braunschweig, Sachsen-Meiningen, Sachsen-Altenburg, Sachsen-Koburg-Gotha, Anhalt, Schwarzburg-Rudolfstadt, Schwarzburg-Sondershausen, Waldeck, Reuss-starija grana, Reuss-mlađa grana, Schaumburg-Lippe, Lippe, Lübeck, Bremen i Hamburg.

**II. Državno zakonodavstvo.**

Čl. 2. U području saveznom vrši država pravo zakonodavstva prema naputku ovoga ustava i to tako, da državni zakoni stoje nad zemaljskim zakonima . . .

Čl. 3. U čitavoj je državi jedno državljanstvo, te potom treba pripadnika (podanika, državljanina) svake savezne države u svakoj drugoj saveznoj državi držati za domaćega i prema tome treba mu dopustiti, da se stalno nastani, radi obrt, dobiva javne službe, stječe zemlje, postigne državljanstvo i uživa druga građanska prava pod istim uvjetima, kao što i domaći, i da se i s njim jednako, kao što i s onim, postupa u poslu pravnom, progonio se on ili tražio obranu.

Čl. 5. Državno zakonodavstvo vrši savezno vijeće (Bundesrat) i državni sabor. Za državni se zakon traži i dostaje, da se u zaključcima većina obiju skupština slaže.

**III.** **Savezno vijeće.**

Čl, 6. Savezno vijeće sastoji od zastupnika saveznih članova . . .[[1]](http://hr.wikisource.org/wiki/Izvori_za_povjesnicu_novoga_vijeka_99#cite_note-ftn1-0)

Čl. 7. Savezno vijeće odlučuje: 1. o prijedlozima, koje valja iznijeti pred državni sabor, i o zaključcima, što ih je on stvorio; 2. o općim upravnim odredbama i uredbama, koje su potrebne za izvršenje državnih zakona, koliko nije državnim zakonom drugo što određeno; 3. o nedostacima, što će se pokazati kod izvršivanja državnih zakona ili sprijed pomenutih odredaba ili uredaba.

Čl. 9. Svaki član saveznoga vijeća ima pravo doći u državni sabor, i njega treba svagda na zahtjev njegov saslušati, da uzmogne nazore svoje vlade zastupati, pa i onda, ako ih većina saveznoga vijeća nije prihvatila.

**IV.** **Predsjedništvo.**

Čl. 11. Na čelu savezu je kralj pruski, on ima naslov „njemački car". Caru je zastupati državu po međunarodnom pravu, u ime države navješćivati rat, sklapati mir, saveze i druge ugovore u stranim državama, opunovlasti ti i primati poslanike.

Čl. 15. Predsjedništvo u saveznom vijeću i vođenju poslova obavlja državni kancelar, kojega će car imenovati . . .

**V. Državni sabor.**

Čl. 20. Državni se sabor sastavlja na osnovu općega i izravnoga izbora s tajnim glasovanjem.

Čl. 29. Članovi su državnoga sabora zastupnici cjelokupnoga naroda te nijesu vezani na naloge i naputke.

**VI. Carina i trgovina.**

Čl. 33. Njemačka sačinjava jedno carinsko i trgovačko područje, zajedničkom carinskom granicom zaokruženo ..

Sve stvari, što su u kojoj državi u slobodnom prometu, mogu se uvoziti u svaku drugu saveznu državu pa se u ovoj smije od njih samo toliko carine tražiti, koliko se tu plaća za jednake domaće proizvode.

**VII. Željeznice.**

Čl. 41. Željeznice, za koje se drži da su potrebne za obranu Njemačke ili za zajednički promet, mogu se po državnom zakonu i mimo prigovor saveznih članova, kojima željeznice presijecaju područje, bez povrede zemaljskoga prava onih zemalja na račun države graditi ili dopustiti poduzetnicima gradnju i dati pravo eksproprijacije.

**VIII. Pošta i brzojav.**

Čl. 48. Pošte i brzojavi uredit će se i upravljati za cijelo područje države njemačke kao jedinstveni državni prometni uredi[[2]](http://hr.wikisource.org/wiki/Izvori_za_povjesnicu_novoga_vijeka_99#cite_note-ftn2-1).

**IX. Mornarica i brodarstvo.**

ČL 53. Državna ratna mornarica jest jedna a pod zapovjedništvom carevim ...

Čl. 54. Trgovački brodovi sviju saveznih država sačinjavaju jednu trgovačku mornaricu.

**XI. Državna vojska.**

Čl. 57. Svaki je Nijemac dužan služiti u vojsci pa ga u poslu te dužnosti ne može nitko zamjenjivati.

Čl. 63. Sva kolika državna kopnena sila sačinjava jednu vojsku, koja u ratu i u miru stoji pod zapovjedništvom carevim.

**XII. Državne financije.**

Čl. 70. Za pokriće svih zajedničkih troškova služi ponajprije višak od prošle godine, ako ga je bilo, pa tako i dohoci od carine zajedničke potrošarine pa od pošta i brzojava. Koliko se oni tim dohocima ne bi pokrili, treba ih, dok se ne uvede državni porez, namicati prinosima, što će ih davati savezne države prema broju svoga pučanstva, a raspisat će ih državni kancelar u onoj mjeri, koliko već ište proračun.